చెలికాని రామారావు
1952 లో జరిగిన ఎన్నికలలో కాకినాడ పార్లమెంటు నియోజకవర్గం నుంచి కమ్యూనిస్టు పార్టీ ఆఫ్ ఇండియా అభ్యర్థిగా పోటీచేసి గెలుపొందారు. అనారోగ్యంతో శానిటోరియంలో ఉన్న రామారావుగారు ప్రచారంలో పాల్గొనక పోయినా ఆ ఎన్నికలలో మొసలికంటి తిరుమలరావు, బులుసు సాంబమూర్తి మొదలైన హేమాహేమీలపై విజయం సాధించారు. శ్రామికజన పక్షపాతిగా ఆయన తనవాణిని లోక్ సభలో సమర్ధవంతంగా వినిపింపచేశారు. సభ దృష్టికి ఆయన తీసుకువచ్చిన ఎన్నోసమస్యలకు సంబంధించి పండిట్ నెహ్రూ వంటి ప్రముఖుల ప్రశంసలు అందుకున్నారు. 1956లో లోక్ సభ స్పీకర్ అనంతశయనం అయ్యంగార్ నాయకత్వంలో చైనా పర్యటించిన అధికార ప్రతినిధివర్గంలో సభ్యునిగా డాక్టర్ చెలికాని చైనా అధ్యక్షుడు మావోతో సహా ముఖ్యనాయకులందరినీ కలిసి చర్చలు జరిపారు.
జోగు రామన్న
ఆదిలాబాద్ జిల్లా రాజకీయాల్లో పరిచయం అక్కరలేని పేరు. టీడీపీ ద్వారా రాజకీయ అరంగేట్రం చేసిన రామన్న సర్పంచ్ నుంచి శాసన సభ్యులు వరకు అన్ని పదవులను నిర్వహించారు. ఇటీవల జరిగిన ఎన్నికల్లో ఆదిలాబాద్ శాసన సభ్యులుగా గెలుపొందారు. కేసీఆర్ క్యాబినెట్‌లో అడవులు, పర్యావరణ మంత్రిత్వశాఖల బాధ్యతలు నిర్వహించనున్నారు. ఇంటర్మీడియేట్ వరకు చదివారు. 1961 జూలై 4వ తేదీన జన్మించిన రామన్నకు భార్య, ఇద్దరు కుమారులున్నారు.